
Pirkimo sąlygų 3 priedas

[image: Blue text on a black background  Description automatically generated]

LAIVO, SKIRTO SURINKTI BATIMETRINIUS DUOMENIS 
(KARJERŲ, UPIŲ, EŽERŲ, MARIŲ DUGNE) 
VIEŠOJO PIRKIMO – PARDAVIMO SUTARTIS

_________________, atstovaujama ___________________, veikiančio pagal_______________ (toliau – Vykdytojas), ir Lietuvos geologijos tarnyba prie Aplinkos ministerijos, atstovaujama direktoriaus Egidijaus Viskonto, veikiančio pagal Lietuvos geologijos tarnybos prie Aplinkos ministerijos nuostatus, patvirtintus Lietuvos Respublikos aplinkos ministro 2002 m. birželio 14 d. įsakymu Nr. 316 „Dėl Lietuvos geologijos tarnybos prie Aplinkos ministerijos nuostatų patvirtinimo“ (toliau – Užsakovas), sudarė šią laivo, skirto surinkti batimetrinius duomenis (karjerų, upių, ežerų, marių dugne) viešojo pirkimo – pardavimo sutartį (toliau – Sutartis):
1. SUTARTIES DALYKAS 
Sutartimi Vykdytojas įsipareigoja Užsakovui perduoti ir pristatyti laivą, skirtą surinkti batimetrinius duomenis (karjerų, upių, ežerų, marių dugne) pagal Sutartyje bei Techninėje specifikacijoje (Sutarties Priedas Nr. 1) nustatytus reikalavimus (toliau – Prekė), o Užsakovas įsipareigoja priimti Sutartyje ir jos prieduose nustatytus reikalavimus atitinkančią Prekę ir už ją sumokėti Sutartyje nustatytomis sąlygomis ir tvarka.

2. PREKIŲ TIEKIMO TVARKA 
[bookmark: _Ref59362840]	2.1. Prekių tiekimo tvarka turi atitikti Techninėje specifikacijoje nurodytą tvarką.
	2.2. Užsakovas įsipareigoja suteikti visą reikiamą informaciją, esančią jo dispozicijoje, kuri gali būti svarbi Sutarties vykdymui.
2.3. Vykdytojas įsipareigoja Sutartį vykdyti turėdamas teisę verstis atitinkama veikla.
2.4. Prekei nustatomas 24 mėn. garantinis terminas, skaičiuojamas nuo Prekių perdavimo–priėmimo akto pasirašymo dienos. Prekė turi būti gamintojo palaikoma ir jos originalios (arba joms lygiavertės) atsarginės dalys turi būti tiekiamos rinkai ne trumpiau kaip 5 metus po garantinio laikotarpio pabaigos.

3. SUTARTIES KAINA IR ATSISKAITYMŲ TVARKA
3.1. Sutarčiai taikoma fiksuotos kainos kainodara.
3.2. Užsakovas už perduotą Prekę sumoka Vykdytojui tokią kainą:
	Eil. Nr.
	Prekių pavadinimas
	Kiekis, kompl.
	Komplekto kaina,
Eur be PVM
	Bendra kaina, Eur
be PVM

	1.
	Laivas, skirtas surinkti batimetrinius duomenis (karjerų, upių, ežerų, marių dugne)
	1
	
	

	21% PVM:
	

	Bendra kaina, Eur su PVM:
	


3.3. Perdavus Prekę pasirašomas Prekių priėmimo-perdavimo aktas, kurį Užsakovui pateikia Vykdytojas.
3.4.	Užsakovas už pristatytą Prekę Vykdytojui apmoka po abiejų šalių pasirašyto Prekių priėmimo-perdavimo akto dienos per 60 (šešiasdešimt) dienų nuo PVM sąskaitos faktūros gavimo per Sąskaitų administravimo bendrąją informacinę sistemą (SABIS) arba per kitą Vykdytojo pasirinktą informacinę sistemą dienos. Elektroninės sąskaitos faktūros, atitinkančios Europos elektroninių sąskaitų faktūrų standartą, teikiamos Vykdytojo pasirinktomis priemonėmis. Europos elektroninių sąskaitų faktūrų standarto neatitinkančios elektroninės sąskaitos faktūros gali būti teikiamos tik naudojantis Sąskaitų administravimo bendrosios informacinės sistemos (SABIS) priemonėmis.

4. ŠALIŲ ATSAKOMYBĖ
4.1. Jeigu Vykdytojas nukrypsta nuo Sutarties sąlygų ir dėl to Užsakovui pristatomos Prekės kokybė neatitinka Techninėje specifikacijoje nustatytų reikalavimų, tvarkos bei terminų, arba jeigu Vykdytojas padaro kitokių trūkumų, Užsakovas turi teisę reikalauti neatlygintinai ištaisyti nurodytus trūkumus per nurodytą terminą.
4.2. Vykdytojo pristatytoje Prekėje nustačius esminių nukrypimų nuo Sutarties sąlygų, Vykdytojui pažeidus Kibernetinio saugumo reikalavimų aprašo, patvirtinto Lietuvos Respublikos Vyriausybės 2018 m. rugpjūčio 13 d. nutarimu Nr. 818 „Dėl Lietuvos Respublikos kibernetinio saugumo įstatymo įgyvendinimo“ (aktuali redakcija), reikalavimus vykdant Sutartį. ar Vykdytojui pažeidus kitas šios Sutarties nuostatas, Užsakovas turi teisę reikalauti nutraukti Sutartį ir atlyginti nuostolius.
4.3. Jei Vykdytojas Užsakovo nustatytais terminais neperduoda numatytos Prekės, tai jis sumoka delspinigius, kurie lygūs 0,02 % (dvi šimtosios procento) nuo nesuteiktos Prekės vertės už kiekvieną pradelstą dieną.
4.4. Jei Užsakovas per šios Sutarties 3.4 papunktyje nurodytą terminą neatsiskaito su Vykdytoju, jis, Vykdytojui pareikalavus, privalo sumokėti 0,02 % (dvi šimtosios procento) dydžio delspinigius nuo nesumokėtos sumos už kiekvieną uždelstą dieną.
4.5. Vykdytojas įsipareigoja padengti visas išlaidas, susijusias su skolų išieškojimu, kurios susidarė dėl Vykdytojo kaltės.

5. NENUGALIMA JĖGA (FORCE MAJEURE)
5.1.	Sutarties Šalis atleidžiama nuo atsakomybės už savo įsipareigojimų nevykdymą, jeigu ji įrodo, kad šių įsipareigojimų nebuvo galima įvykdyti dėl nenugalimos jėgos (force majeure), kurios Sutarties sudarymo momentu ši Šalis negalėjo numatyti ir kurios ji negalėjo išvengti ar nugalėti.
5.2.	Nustatant force majeure aplinkybes, taikomos Lietuvos Respublikos Vyriausybės 1996 m. liepos 15 d. nutarimo Nr. 840 nuostatos.
5.3. Šalis, kuri dėl susidariusių force majeure aplinkybių negali toliau vykdyti savo įsipareigojimų pagal šią Sutartį, privalo apie tai kuo skubiau, bet ne vėliau kaip per 5 (penkias) kalendorines dienas nuo force majeure aplinkybių atsiradimo, pranešti kitai Šaliai, pateikdama tai pagrindžiančius įrodymus. Jeigu dėl force majeure aplinkybių savo įsipareigojimų pagal šią Sutartį negalinti vykdyti Šalis nepraneša arba tinkamai nepraneša kitai Šaliai, ji privalo kompensuoti kitai Šaliai visus dėl tokio nepranešimo atsiradusius nuostolius.
5.4. Esant force majeure aplinkybėms, šios Sutarties vykdymo terminas pratęsiamas tiek, kiek tęsiasi šios aplinkybės. Tai patvirtinama rašytiniu Šalių susitarimu.

6. SUTARTIES GALIOJIMAS
6.1. [bookmark: _Hlk172637119]Sutartis įsigalioja nuo jos pasirašymo dienos ir galioja iki visiško sutartinių įsipareigojimų įvykdymo. Prekė turi būti pristatyta ne vėliau nei per 4 mėnesius nuo Sutarties įsigaliojimo dienos. Vykdytojas įsipareigoja per 2 savaites nuo Prekės pristatymo suteikti Techninės specifikacijos (Sutarties Priedas Nr. 1) 2.3 papunktyje numatytus įvadinius mokymus. Mokymų išlaidos įskaičiuotos į bendrą Sutarties kainą.
6.2. Sutartis gali būti nutraukta raštišku abiejų Šalių susitarimu arba vienos Šalies iniciatyva Sutartyje ar Lietuvos Respublikos teisės aktuose numatytais pagrindais.
6.3. Sutarties nutraukimas bet kokiais pagrindais neatleidžia Šalių nuo prievolių sumokėti visas sumas, kurios tapo mokėtinomis iki Sutarties nutraukimo.

7. TAIKYTINA TEISĖ IR GINČŲ SPRENDIMAS
	7.1.	Sutarčiai taikoma Lietuvos Respublikos teisė.
	7.2.	Esant prieštaravimų tarp Sutarties sąlygų ir Lietuvos Respublikos teisės aktų nuostatų, taikomos Lietuvos Respublikos norminių teisės aktų nuostatos.
	7.3.	Visi ginčai, kilę iš Sutarties, sprendžiami derybų būdu. Nepavykus ginčų išspręsti derybų būdu, ginčai sprendžiami Lietuvos Respublikos įstatymų nustatyta tvarka.

8. ASMENS DUOMENŲ TVARKYMAS
8.1. Šalys įsipareigoja neskelbti tretiesiems asmenims informacijos apie šios Sutarties sudarymo sąlygas ir kitos informacijos apie Sutarties Šalis daugiau, negu to reikia Sutarčiai tinkamai vykdyti, išskyrus atvejus, kai tai privaloma pagal Lietuvos Respublikos teisės aktus.
8.2. Jeigu Šalis, vykdydama Sutartį, gavo iš kitos Šalies informacijos, kuri yra komercinė paslaptis, arba kitokios konfidencialios informacijos, tai ji neturi teisės suteikti šios informacijos tretiesiems asmenims be kitos Šalies sutikimo, išskyrus atvejus, kai tai privaloma pagal Lietuvos Respublikos teisės aktus.
8.3. Šalys įsipareigoja užtikrinti asmens duomenų saugumą bei asmens duomenų tvarkymą vykdyti teisėtai, vadovaujantis 2016 m. balandžio 27 d. priimto Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kitų teisės aktų, reglamentuojančių asmens duomenų tvarkymą, nuostatomis.
8.4. Jeigu siekiant užtikrinti tinkamą Sutarties vykdymą bus tvarkomi asmens duomenys, Šalys įsipareigoja sudaryti asmens duomenų tvarkymo sutartį pagal Reglamento (ES) 2016/679 28 straipsnį ir Standartines sutarčių sąlygas asmens duomenų tvarkymo sutartyse, patvirtintas Valstybinės duomenų apsaugos inspekcijos 2021 m. gruodžio 27 d. įsakymu Nr. 1T-117 (1.12.E) „Dėl Standartinių sutarčių sąlygų asmens duomenų tvarkymo sutartyse patvirtinimo“.

9. BAIGIAMOSIOS NUOSTATOS
	9.1.	Sutarties sąlygos Sutarties galiojimo laikotarpiu negali būti keičiamos, išskyrus tokias Sutarties sąlygas, kurias pakeitus nebūtų pažeisti Lietuvos Respublikos viešųjų pirkimų įstatymo nustatyti pagrindiniai principai ir tikslai.
9.2. Bet kokie Sutarties pakeitimai, papildymai galioja tik tuo atveju, jeigu jie padaryti raštu ir juos pasirašė abi šios Sutarties šalys. Tokie pakeitimai ar papildymai yra neatskiriama šios Sutarties dalis.
9.3. Šalys įsipareigoja vykdyti šią Sutartį tinkamai ir sąžiningai, laikantis bendradarbiavimo ir kooperavimosi principų. Sutartis turi būti vykdoma kuo ekonomiškesniu kitai Sutarties šaliai būdu.
9.4. Šalys privalo raštu informuoti viena kitą ne vėliau kaip per 2 darbo dienas apie pasikeitusius savo rekvizitus. Šalis neįvykdžiusi šio įsipareigojimo, negali reikšti pretenzijų, kad ji negavo pranešimų, kad kita šalis pažeidė šią Sutartį ir pan., jei kita šalis atliko veiksmus pagal paskutinį jai žinomą kitos šalies adresą ar rekvizitus.
	9.5.	Sutarties priedai laikomi neatskiriama jos dalimi:
		9.5.1. Techninė specifikacija (Sutarties Priedas Nr. 1).
		9.5.2. Pasiūlymas (Sutarties Priedas Nr. 2).

10. KITOS SĄLYGOS
10.1. Už Sutarties vykdymą ir Prekių priėmimo-perdavimo aktų pasirašymą atsakingi asmenys:
	Vykdytojo atsakingas asmuo:
	Užsakovo atsakingas asmuo:

	__________________________

Tel.: ______________
El. paštas: ___________________ 
	_______________

Tel.: ________________
El. paštas: _______________________ 


10.2. Ši Sutartis pasirašoma elektroniniais parašais – sudaromas vienas Sutarties egzempliorius.

11. ŠALIŲ PARAŠAI IR REKVIZITAI

	Vykdytojas:



	Užsakovas:

Lietuvos geologijos tarnyba
prie Aplinkos ministerijos 
Įstaigos kodas 188710780
S. Konarskio g. 35, LT-03123 Vilnius
Tel. +370 646 54862
info@lgt.lt


Direktorius
Egidijus Viskontas

